Den sidste del af Nørresundby og Aalborgs havnefront er i rivende udvikling. Midt i bydelen kommer 'Stigsborg Naturpark' nu til at ligge. Den skal give nye naturoplevelser og et pusterum til borgere - Parken bliver en ny naturperle på størrelse med Vestre Fjordpark, der skal give bydelens indbyggere og andre borgere et tiltrængt pusterum med lys, luft og natur, og let adgang til vandet. Parken udgør et savnet grønt støttepunkt mellem fjord og by i den østlige del af det tæt bebyggede Nørresundby, fortæller Aalborg Kommunes rådmand i By og Land, Jan Nymark Rose Thaysen. Naturpark med skaterområde Parkens ide bygger på Aalborgs undergrund med de mange råstofgrave, den lokale natur og tilknytningen til Limfjorden. - Én af Aalborgs mange kvaliteter er dens undergrund, der er ret unik. Den har både været afgørende for byens fysiske placering, været med til at forme den historiske og industrielle udvikling og haft betydning for den særlige natur, der har udviklet sig her. Den nye park tager udgangspunkt i netop de elementer, og på den måde får vi en helt unik bypark, fortæller  Jan Nymark Rose Thaysen. Mod den nye bydel bliver parken omkranset af en parkpromenade, der skal danne overgang mellem bebyggelse og park med beplantede zoner og en legeplads. Derudover kommer der også en skaterbane og en boldbane. Hele parken forventes færdig i 2026.

Referat:
Den nye bypark skal give nye naturoplevelser og et pusterum til borgerne.